આપણામાંના કેટલાયને એ સમય યાદ છે જ્યારે બચપણમાં દોસ્તારના ઘરે રમતા હોઈએ અને ભોજનનો કે વાળુનો સમય થાય તો વગર પૂછ્યેે દોસ્તના ઘરવાળા આપણી થાળી પણ માંડી જ દેતા. એમાં પૂછવાનું વળી શું હોય ? સમય થયો અને બાળક અહીં છે તો જમાડીને જ મોકલવાનો હોય ને ! કમ સે કમ, દરેક મધ્યમવર્ગીય ઘરમાં આ વણલખ્યો નિયમ હતો. એ ઘરમાં જો દાદી કે નાની હોય તો એ આખા અડોશપડોશની પણ દાદી- નાની કહેવાય . બાળક જો ‘ ઘરે જમીશ ‘ એવો લાડ કરે તો એ આગ્રહ અને ક્યારેક તો આજીજીપૂર્વક જમીને જ જવાનું કહેતા !